CELEX: 62011TN0620
Language: mt
Date: 2011-12-02 00:00:00
Title: Kawża T-620/11: Rikors ippreżentat fit- 2 ta’ Diċembru 2011 — GFKL Financial Services vs Il-Kummissjoni

11.2.2012   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 39/18
            
         Rikors ippreżentat fit-2 ta’ Diċembru 2011 — GFKL Financial Services vs Il-Kummissjoni
   (Kawża T-620/11)
   2012/C 39/35
   Lingwa tal-kawża: il-Ġermaniż
   
      Partijiet
   
   
      Rikorrenti: GFKL Financial Services AG (Essen, il-Ġermanja) (rappreżentanti: M. Schweda, S. Schultes-Schnitzlein, J. Eggers u M. Knebelsberger, avukati)
   
      Konvenuta: Il-Kummissjoni Ewropea
   
      Talbiet
   
   Ir-rikorrenti titlob li l-Qorti Ġenerali jogħġobha:
   
               —
            
            
               tannulla d-deċiżjoni tal-Kummissjoni Ewropea tas-26 ta’ Jannar 2011, dwar l-għajnuna mill-Istat tal-Ġermanja C 7/10 (ex CP 250/09 u NN 5/10) [(“]Skema għar-riport ta’ telf ta’ taxxa fil-każ tar-ristrutturar ta’ kumpaniji f’diffikultà[”),] (“Sanierungsklausel”), bir-referenza K(2011) 275, ĠU L 235, p. 26;
            
         
               —
            
            
               tikkundanna lill-konvenuta għall-ispejjeż.
            
         
      Motivi u argumenti prinċipali
   
   Insostenn tar-rikors tagħha, ir-rikorrenti essenzjalment tinvoka dan li ġej:
   
               (1)
            
            
               Ksur tal-Artikolu 107(1) TFUE: il-klawżola dwar it-trasferiment tat-telf ma hijiex miżura selettiva
               
                           —
                        
                        
                           Ir-rikorrenti tqis li l-konvenuta bbażat id-deċiżjoni tagħha fuq interpretazzjoni żbaljata tal-liġi Ġermaniża dwar it-taxxa fuq il-kumpanniji. B’mod partikolari, il-konvenuta tiddetermina b’mod żbaljat is-sistema ta’ riferiment applikabbli. Hija tassumi b’mod żbaljat li l-eċċezzjoni prevista fl-Artikolu 8(c)(1) tal-Körperschaftsteuergesetz (Liġi Ġermaniża dwar it-taxxa fuq il-kumpanniji, iktar ’il quddiem il-“KStG”), li jipprovdi li telf trasferibbli bħala tali jintilef f’ċerti każijiet ta’ akkwist ta’ parteċipazzjonijiet, tagħmel parti mis-sistema ta’ riferiment. Fil-fatt, din id-dispożizzjoni tiddevja mis-sistema ta’ riferiment. Is-sistema ta’ riferiment hija kkaratterizzata mill-possibbiltà ġenerali li t-telf jiġi ttrasferit għal perijodi ta’ taxxa sussegwenti. Dan japplika iktar u iktar fid-dawl tal-prinċipju (kostituzzjonali) oġġettiv nett.
                        
                     
                           —
                        
                        
                           Barra minn hekk, skont ir-rikorrenti, il-klawżola dwar it-trasferiment tat-telf hija miżura ġenerali ta’ politika fiskali li ma tagħtix vantaġġ selettiv sa fejn ma tiffavorixxix ċerti impriżi jew il-produzzjoni ta’ ċerti prodotti u, konsegwentement ma tagħmilx differenza bejn operaturi ekonomiċi li jinsabu f’sitwazzjoni fattwali u ġuridika paragunabbli fir-rigward tal-oġġettiv tas-sistema fiskali.
                        
                     
                           —
                        
                        
                           Fl-aħħar nett, il-klawżola dwar it-trasferiment tat-telf hija ġġustifikata min-natura u l-istruttura tas-sistema fiskali Ġermaniża, sa fejn tikkontribwixxi għall-applikazzjoni tal-prinċipji fundamentali tad-dritt fiskali Ġermaniż tal-kumpanniji (b’mod partikolari l-prinċipju tat-trasferiment tat-telf bejn perijodi ta’ taxxa differenti), li jirriżulta direttament mil-liġi fundamentali Ġermaniża.
                        
                     
         
               (2)
            
            
               Ksur tal-Artikolu 107(1) TFUE: nuqqas ta’ sussidji mir-riżorsi Statali
               
                           —
                        
                        
                           F’dan il-kuntest, ir-rikorrenti tqis li t-trasferimenti ta’ telf miżmuma mill-klawżola tat-trasferiment ta’ telf ma jikkostitwixxux sussidju mir-riżorsi Statali fis-sens tal-Artikolu 107(1) TFUE, sa fejn il-klawżola tat-trasferiment ta’ telf ma tikkonsistix fl-għoti ta’ vantaġġ fiskali iżda sempliċement issostni pożizzjoni fiskali diġà fis-seħħ.
                        
                     
         
               (3)
            
            
               Ksur tal-obbligu ta’ motivazzjoni
               
                           —
                        
                        
                           F’dan ir-rigward, ir-rikorrenti ssostni li d-deċiżjoni kkontestata tikser il-forom proċedurali sostanzjali. Ir-rikorrenti tqis li ma hemm ebda raġuni valida sabiex is-sistema ta’ riferiment tintuża bħala bażi mill-konvenuta. Barra minn hekk, in-numru ta’ żbalji li saru mill-konvenuta fl-evalwazzjoni tagħha tad-dritt fiskali tal-kumpanniji sottostanti jimplika, b’mod ġenerali, li l-kundizzjonijiet fundamentali invokati mill-konvenuta ma humiex iktar identifikabbli. Ir-rikorrenti tqis li d-deċiżjoni kkontestata ma tagħtix il-possibbiltà li jiġu identifikati l-kunsiderazzjonijiet ta’ fatt u ta’ dritt li fuqhom il-konvenuta tibbaża l-fehma tagħha li l-klawżola tat-trasferiment ta’ telf għandha tiġi kklassifikata bħala għajnuna mill-Istat.
                        
                     
         
               (4)
            
            
               Ksur tal-prinċipju ta’ protezzjoni tal-aspettattivi leġittimi
               
                           —
                        
                        
                           F’dan il-kuntest, ir-rikorrenti ssostni li d-deċiżjoni kkontestata hija wkoll illegali sa fejn tordna l-irkupru immedjat u effettiv tal-(allegata) għajnuna, mingħajr ma tawtorizza lill-Ġermanja tieħu inkunsiderazzjoni l-aspettattivi leġittimi li l-benefiċjarji kellhom tal-eżistenza ta’ vantaġġ. F’dan is-sens, id-deċiżjoni kkontestata tikser il-prinċipju mhux miktub tad-dritt tal-Unjoni tal-protezzjoni tal-aspettattivi leġittimi.